Pretoria: Strenger waterbeperkings, groter boetesArgieffoto (Foto: EME, Pixabay) Solly Msimanga, Pretoria se burgemeester, het Maandag strenger waterbeperkings ingestel te midde van waarskuwings dat watervlakke in Gauteng kritiek laag is. Msimanga het tydens ŉ perskonferensie by die hoofkantoor van die Tshwane-metropolisie in die middestad gesê hy wil nie paniek saai nie, maar as inwoners nie drasties waterverbruik verminder nie, kan die stad teen die einde van die jaar sonder water wees. Rand Water verskaf die meeste van die stad se water en het reeds waterbeperkings ingestel nadat die departement van waterwese en sanitasie op 12 Augustus in die Staatskoerant aangekondig het waterbeperkings van 15% moet in die geïntegreerde Vaalrivierstelsel-gebied ingestel word weens onvoldoende reënval in die opvanggebied en lae damvlakke. Die Tshwane-metro het op 13 September in die spore gevolg van die stad Johannesburg, die Mogale City-munisipaliteit aan die Wes-Rand en die Ekurhuleni-munisipaliteit aan die Oos-Rand, en ook waterbeperkings ingestel. “Rand Water het verlede week ŉ beroep op munisipaliteite regoor die provinsie gedoen om waterverbruik met 15% te verminder of die moontlikheid van ŉ volledige stelselineenstorting in die gesig staar,” het Msimanga gesê. “Volgens Rand Water was die vermindering van watergebruik op 3 Oktober op ŉ teleurstellende 2,7% omdat mense nie genoeg water spaar soos verwag word nie.” Hy het gesê die reeds ingestelde beperkings, in terme van die stad se waterverskaffingsregulasies, verbied onder meer dat tuine tussen 06:00 en 18:00 met munisipale water deur ŉ tuinslang of sproeier natgelei mag word. Voertuie mag ook nie met ŉ tuinslang gewas word nie en swembaddens mag nie gevul word nie. “Dit is duidelik dat sommige van ons kliënte nagelaat het om te voldoen aan ons versoek om water spaarsamig te gebruik. Ons bevind ons nou in ŉ onhoudbare situasie en het met stappe begin om tegniese ingrypings toe te pas wat ons in staat sal stel om watervermindering van 15% te verseker.” Van die stappe behels die beheer van die watervoorsieningstelsel deur wateruitlaatkleppe by reservoirs gedeeltelik te sluit sodat reservoirs goeie watervlakke kan behou, die inwerkingstelling van geskeduleerde beurtwater, vloeibeperkers by persele van hoë waterverbruikers en die vermindering van watertoevoer na residensiële komplekse, sakeondernemings en aftreeoorde. Msimanga het gesê instandhoudingspanne gaan versterk word om waterlekkasies en gebarste pype vinniger te herstel en dat ŉ toegewyde telefoon- en SMS-lyn opgestel gaan word waar inwoners lekkasies en gebarste pype kan aanmeld. Hy het verder gesê die stad gaan nie meer sy parke, sportvelde en verkeerseilande natlei nie. “Die droogte is ŉ landwye probleem en nie net beperk tot die hoofstad nie. Inwoners wat nie gehoor gee aan die waterbeperkings nie kan boetes van R1 000 tot R20 000 opgelê word.” Die Johannesburgse metropolisie het reeds 139 kennisgewings, 41 waarskuwings en 52 boetes van R1 000 elk uitgereik aan inwoners wat nie gehoor gee aan dié stad se waterbeperkings nie. Die Ekurhuleni-munisipaliteit het ook aangekondig dat inwoners wat hul toegelate waterverbruik oorskry, 10% meer vir water gaan betaal.